สภาผู้แทนราษฎร มีมติกำหนดวันประชุมสภาผู้แทนราษฎรสัปดาห์ละ 2 วัน ในวันพุธและพฤหัสบดี
สภาผู้แทนราษฎร มีมติกำหนดวันประชุมสภาผู้แทนราษฎรสัปดาห์ละ 2 วัน ในวันพุธและพฤหัสบดี ส่วนที่ประชุมวุฒิสภามอบหมายให้ประธานและรองประธานวุฒิสภาไปหารือเพื่อตั้งคณะกรรมาธิการ 1 ชุด เพื่อยกร่างข้อบังคับการประชุมวุฒิสภา           การประชุมสภาผู้แทนราษฎร หรือ ส.ส. ในเวลา 13.30 น. วันนี้ (6 มิ.ย.62) มีนายชวน หลีกภัย ประธานสภาผู้แทนราษฎร ทำหน้าที่ประธานการประชุม โดยมีวาระเพื่อกำหนดวันและเวลาการประชุมสภาผู้แทนราษฎร ซึ่งมีมติให้ประชุมสัปดาห์ละ 2 วัน คือ วันพุธ เริ่มเวลา 13.00 น. - 21.00 น. //วันพฤหัสบดี เริ่มเวลา 09.30 น. - 18.00 น. และกำหนดให้ช่วง 30 นาทีแรกของทั้ง 2 วัน เป็นการหารือของสมาชิกถึงปัญหาความเดือนร้อนของประชาชน พร้อมกันนี้ยังกำหนดวันเริ่มสมัยประชุมสามัญประจำปีครั้งที่สอง ตามมาตรา 121 ของรัฐธรรมนูญแห่งราชอาณาจักรไทย โดยที่ประชุมเห็นชอบกำหนด ระหว่างวันที่ 1 พฤศจิกายน 2562 - 28 กุมภาพันธ์ 2563 (ขณะที่สมัยประชุมสามัญประจำปีครั้งที่หนึ่ง ระหว่างวันที่ 22 พฤษภาคม - 18 กันยายน 2562) จากนั้นได้มีมติตั้งคณะกรรมาธิการยกร่างข้อบังคับการประชุมสภาผู้แทนราษฎร พ.ศ.... จำนวน 38 คน สัดส่วนประกอบด้วยตัวแทนจากพรรคการเมืองต่าง ๆ พร้อมกำหนดระยะเวลาทำงานภายใน 20 วัน ก่อนนำกลับเข้าสู่การพิจารณาในที่ประชุมอีกครั้ง         ส่วนในช่วงเช้าเป็นการประชุมวุฒิสภา มีนายพรเพชร วิชิตชลชัย ประธานวุฒิสภา ทำหน้าที่ประธานการประชุม ซึ่งได้พิจารณาตั้งคณะกรรมาธิการสามัญยกร่างข้อบังคับการประชุมวุฒิสภา พ.ศ. .... ซึ่งที่ประชุมมอบหมายให้ประธานและรองประธานวุฒิสภาไปหารือกันเพื่อตั้งคณะกรรมการขึ้นมา 1 ชุด เพื่อทำหน้าที่พิจารณายกร่างข้อบังคับการประชุมวุฒิสภา โดยเมื่อยกร่างข้อบังคับการประชุมฯ เสร็จแล้ว จะต้องนำกลับมาเสนอให้ที่ประชุมวุฒิสภาพิจารณาต่อไป.